หุ้นพรีเชียสฯ ขึ้นสวนกำไรทรุด
บริษัท พรีเชียส ชิพปิ้ง (PSL) เผยกำไรไตรมาสแรกปีนี้พุ่ง 389.02 ล้านบาท
28 เม.ย. 2553

บริษัท พรีเชียส ชิพปิ้ง (PSL) เผยกำไรไตรมาสแรกปีนี้พุ่ง 389.02 ล้านบาท
บริษัท พรีเชียส ชิพปิ้ง  (PSL)  เปิดเผยผลงานไตรมาสแรกปีนี้ กำไรสุทธิ    389.02 ล้านบาท คิดเป็นกำไรหุ้นละ 0.37  บาท  ลดลงถึง 53.85% เมื่อเปรียบเทียบกับช่วงเดียวกันปีก่อนที่มีกำไรสุทธิ 843.08 ล้านบาท  หรือ   0.81บาทต่อหุ้น  อย่างไรก็ตามขณะนี้ราคาหุ้น PSL กลับเพิ่มขึ้น 0.20 บาท ซื้อขายที่ 18.60 บาท แม้ว่าตลาดหุ้นโดยรวมจะติดลบกว่า 5 จุดก็ตาม 
บริษัทชี้แจงถึงสาเหตุที่ทำให้กำไรออกมาแย่ลงว่าเกิดจากรายได้จากการเดินเรือสุทธิ (สุทธิจากรายจ่ายท่าเรือและน้ำมันเชื้อเพลิง)  ลดลงประมาณ 57% เพราะการลดลงของจำนวนเรือที่ดำเนินงานในไตรมาสนี้ จากการขายเรือที่มีอายุมากของกองเรือออกไป และมีผลให้ค่าใช้จ่ายในการเดินเรือลดลงในสัดส่วน 52 %ด้วย
ขณะที่รายได้จากการเดินเรือโดยเฉลี่ยต่อวันต่อลำเรือลดลงจาก 14,485 เหรียญสหรัฐ ในไตรมาสแรกปี 2552 เป็น 12,425 เหรียญสหรัฐ เนื่องมาจากมีเรือบางลำที่สัญญาให้เช่าเรือได้หมดลงในระหว่างไตรมาสนี้และได้ทำสัญญาใหม่ที่อัตราค่าระวางซึ่งต่ำ กว่าของงวดเดียวกันของปีก่อน ทำให้รายได้จากการเดินเรือมาจากกองเรือเฉลี่ยจำนวน 22 ลำ  ลดลงไปมากจากไตรมาสแรกของปี 2552 มีกองเรือเฉลี่ยจำนวน 42 ลำ บริษัทฯ มีกองเรือเท่ากับ 21 ลำ ณ วันที่ 31 มีนาคม 2553
ในไตรมาสแรกปีนี้ บริษัทฯ ได้บันทึกกำไรจากการขายเรือ จำนวน 326.53 ล้านบาท ซึ่งเป็นกำไรจากการขายและส่งมอบเรือแล้วจำนวน 4 ลำ   เทียบกับในไตรมาสแรก ปี 2552 บริษัทฯ มีขาดทุนจากการขายเรือ จำนวน 12.50 ล้านบาท